Radio K.A.O.S.
Radio K.A.O.S. — ბრიტანელი როკ-მუსიკოს როჯერ უოტერსის მეორე სოლო-ალბომი, რომელიც გამოვიდა 1987 წლის 15 ივნისს. იგი წარმოადგენს კონცეპტუალურ ნაშრომს. სიუჟეტით, სავარძელზე მიჯაჭვული ბილი საკუთარ თავში ავითარებს დიდ მანძილზე ელექტრონულ მოწყობილობათა მართვის თვისებას. როგორც რადიოს დიდი მოყვარული, იგი ხშირად რეკავს წამყვან ჯიმ ლედის ეთერში და სხვადასხვა თემაზე თავისი ელექტრონულ-სინთეზირებული ხმით ესაუბრება. მაგრამ მოულოდნელად იგი მიიღებს გადაწყვეტილებას - მოქმედებაში მოიყვანოს ღილაკი, რომელიც გამოიწვევს დიდ კატასტროფას. მიუხედავად ამისა, იგი გადაწყვეტილებას ცვლის. დადებითი დასასრულის სახით ჩნდება სიმღერა „The Tide Is Turning (After Live Aid)“. ალბომის სახელწოდება გამოგონილი რადიოსადგურის სახელწოდებაა. თავად ჯიმ ლედი მუშაობდა რადიოსადგურ KMET‎-ში. ციკლის სამუშაო სახელწოდება იყო „Home“. მასალა იწერებოდა პროდიუსერ იენ რიჩის დახმარებით, რომელიც გვიანდელ წლებში როჯერის ტურნეებში მონაწილეობდა, საქსოფონისტის სახით. გარდა ამისა, ჩაწერაში მონაწილეობა მიიღო კლერ ტორიმ. ალბომი იწყება და მთავრდება მორზეს ანბანის ხმებით - ისევე როგორც The Wall, რომელიც წყვეტილი ფრაზით იწყება და მთავრდება. მუსიკა ძირითადად ელექტრონული ჟღერადობით არის გაჯერებული - დრამ-მანქანით. ტექსტებით უოტერსი აკრიტიკებს თანამედროვე სამყაროს წყობას. ბრიტანეთში 1987 წელს მხოლოდ რადიოსადგურებისთვის გავრცელდა ალბომის პრომო გამოცემა კატალოგის ნომრით KAOS DJ1. ამ ვერსიაში არ ჟღერს ჯიმ ლედის საუბრები სიმღერებს შორის და სხვა კომენტარები.